Man vas ná hy glo 190 km/h jaagArgieffoto ŉ 31-jarige man is Woensdag in hegtenis geneem nadat hy glo 190 km/h met ŉ Audi A3 op die R21 tussen Pretoria en Johannesburg gejaag het. Ofentse Morwane, woordvoerder van die Gautengse departement van gemeenskapsveiligheid, het Donderdag gesê die man is deur die Gauteng-verkeerspolisie se hoëspoedeenheid gevang waar hy die spoedgrens van 120 km/h naby die Olifantsfontein-afrit oorskry het. “Die man het beweer hy het gejaag omdat hy laat was vir ŉ vergadering. Hy is formeel aangekla van roekelose en nalatige bestuur en is op borgtog van R1 500 vrygelaat. Hy moet binnekort in die Kempton Park-landdroshof verskyn,” het Morwane gesê. Sizakele Nkosi-Malobane, LUR van gemeenskapsveiligheid, het haar kommer uitgespreek oor die aantal voorvalle van roekelose en nalatige bestuur in die provinsie. “Statistieke bewys dat die meeste noodlottige ongelukke veroorsaak word deur motoriste wat die spoedperk oormatig oorskry. Ons wetstoepassingsowerhede sal voortgaan om beslissend op te tree teen diegene wat nie die padreëls gehoorsaam nie,” het Nkosi-Malobane gewaarsku.